b'\n_START_ARTICLE_\nExclamatiu\n_START_PARAGRAPH_\nEls exclamatius s\xc3\xb3n una classe de paraules de categories gram\xc3\xa0ticals diverses que serveixen per a ponderar una qualitat o una quantitat, \xc3\xa9s a dir, per a exagerar-la. Encap\xc3\xa7alen sempre exclamacions, \xc3\xa9s a dir, oracions o frases que expressen les emocions del parlant mitjan\xc3\xa7ant la intensitat f\xc3\xb2nica, la qual marquem gr\xc3\xa0ficament amb el signe d\'exclamaci\xc3\xb3 o d\'admiraci\xc3\xb3 (!)._NEWLINE_Aquesta classe de paraules formen un grup tancat i molt redu\xc3\xaft, m\xc3\xa9s encara que els interrogatius. Els exclamatius b\xc3\xa0sics s\xc3\xb3n quatre i pertanyen a dues categories diferents: els adjectius i els adverbis.\n_START_SECTION_\nEls adjectius exclamatius (quin i quant)\n_START_PARAGRAPH_\nHi ha dos adjectius exclamatius b\xc3\xa0sics: quin i quant, els quals s\xc3\xb3n una extensi\xc3\xb3 dels adjectius interrogatius hom\xc3\xb2nims. S\xc3\xb3n adjectius, concretament determinants, perqu\xc3\xa8 van sempre davant del nom i el determinen. \xc3\x89s per aquest motiu que s\xc3\xb3n variables (quin, quina, quins, quines i quant, quanta, quants, quantes)._NEWLINE_La causa per qu\xc3\xa8 n\xe2\x80\x99hi ha dos es deu al fet que l\'adjectiu quin pondera la qualitat dels \xc3\xa9ssers o coses (Quina dona m\xc3\xa9s amable!), mentre que l\'adjectiu quant pondera la quantitat d\'\xc3\xa9ssers o coses (Quanta gent que hi ha!). Notem que, quan aquestes mateixes oracions deixen de ser exclamatives, l\'exclamatiu \xc3\xa9s substitu\xc3\xaft pel terme quantitatiu molt: quin el substitu\xc3\xafm per l\'adverbi molt (\xc3\x89s una dona molt amable) perqu\xc3\xa8 pondera una qualitat (l\'amabilitat de la dona), mentre que quant el substitu\xc3\xafm per l\'adjectiu molt (Hi ha molta gent) perqu\xc3\xa8 pondera una quantitat (el nombre de persones).\n_START_SECTION_\nEls adverbis exclamatius (que i com)\n_START_PARAGRAPH_\nHi ha dos adverbis exclamatius b\xc3\xa0sics: que i com; l\'adverbi com \xc3\xa9s una extensi\xc3\xb3 de l\'adverbi interrogatiu hom\xc3\xb2nim, mentre que l\'adverbi que no t\xc3\xa9 correspond\xc3\xa8ncia amb cap interrogatiu. S\xc3\xb3n adverbis perqu\xc3\xa8 determinen adjectius (Que bonic!), altres adverbis (Que b\xc3\xa9!) i verbs (Com corre!) i perqu\xc3\xa8 s\xc3\xb3n invariables (tenen una \xc3\xbanica forma)._NEWLINE_L\'adverbi que pot expressar la qualitat d\'un \xc3\xa9sser o cosa i, per tant, determinar adjectius (Que bonic!) o b\xc3\xa9 pot expressar la qualitat d\'un estat o acci\xc3\xb3 i, per tant, determinar adverbis (Que b\xc3\xa9!). Per la seua banda, l\'adverbi com determina sempre verbs i t\xc3\xa9 dos valors: pot expressar la qualitat d\'un estat a acci\xc3\xb3 (Com canta!) o la quantitat (Com corre!). Notem, doncs, que en l\'exclamaci\xc3\xb3 Com parla!, si no explicitem la qualitat, podem entendre que alg\xc3\xba parla b\xc3\xa9 (qualitat) o que alg\xc3\xba parla molt (quantitat); per tal de desfer l\'ambig\xc3\xbcitat fem servir la locuci\xc3\xb3 si que (mireu "Altres exclamatius").\n_START_SECTION_\nSobre quin i que\n_START_PARAGRAPH_\nL\'exclamatiu quin \xc3\xa9s un adjectiu, determina noms i \xc3\xa9s variable (Quin gol! Quina bona idea!), mentre que l\'exclamatiu que \xc3\xa9s un adverbi, determina adjectius i adverbis i \xc3\xa9s invariable (Que bonica! Que b\xc3\xa9!).'